डोगरी दी इक लोक-कत्थ इत्थूं तगर आखदी ऐ जे भागें दी बी कोई हद्द होन्दी ऐ चाहे चंगे भाग होन जा माड़े। इक लोक-कत्थै च दस्सेआ गेदा ऐ जे इक आदमी बड़े लौह्के ओह्द्दे परा बड़ी तौले-तौले तरक्की करदे-करदे बजीर बनी जन्दा ऐ ते राजा बी ओह्दे पर इन्ना खुश रौंह्दा ऐ जे उसी माला-माला करी ओड़दा ऐ। इक बारी बजीर घोड़े पर सुआर होए दा जा करदा होन्दा ऐ तां घोड़े दे सुब्बें कन्नै गारा उड्डियै ओह्दे मत्थे पर पौन्दा ऐ। उसलै ओह्दी किस्मत दा सतारा इन्ना तेज हा जे ओह् बी सुन्ना बनी गेआ। बजीर समझी गेआ जे हुन ओह्दे चंगे भागें दी हद्द मुक्की गेई ऐ ते माड़े दिन औने आह्ले न। किश दिनें परैन्त राजा बजीर पर कुसै गल्ला रोहें होई जन्दा ऐ ते उसी कैद्दी बनाई लैन्दा ऐ। चौं-पंजे ब’रे परैन्त बजीरनी राजे कोल जन्दी ऐ ते आखदी ऐ जे राजा हुन्दी इजाजत होऐ तां ओह् अपने हत्थें बनी दी रुट्टी बजीर होरें गी जेह्ला च जाइयै खलाना चाह्न्दी ऐ। राजे गी तरस आई जन्दा ऐ ते ओह् इजाजत देई ओड़दा ऐ। बजीर अजें पैह्ला गै ग्राह् भन्नन लगदा ऐ तां ओह्दी थाली च किरली पेई जन्दी ऐ। बजीरनी दे ते साह् सुक्की जन्दे न पर बजीर दुखी नेईं होन्दा।